奉贈蕭二十使君
作者：杜甫
朝代：唐

paragraphs: 惜在嚴公幕，俱爲蜀使臣。
艱危參大府，前後間清塵。
起草鳴先路，乘槎動要津。
王鳧聊暫出，蕭雉只相馴。
終始任安義，荒蕪孟母鄰。
聯翩匍匐禮，意氣死生親。
張老存家事，嵇康有故人。
食恩慙鹵莽，鏤骨抱酸辛。
巢許山林志，夔龍廊廟珍。
鵬圖乃矯翼，熊軾且移輪。
磊落衣冠地，蒼茫土木身。
塤篪鳴自合，金石瑩逾新。
重憶羅江外，同遊錦水濱。
結歡隨過隙，懷舊益霑巾。
曠絕含香舍，稽留伏枕辰。
停驂雙闕早，迴雁五湖春。
不達長卿病，從來原憲貧。
監河受貸粟，一起轍中鱗。